(26)

S obzirom na sva tri tržišta, Komisija je utvrdila da i. stranke su konkurenti koji su međusobno bliski, ii. korisnici su suočeni s velikim poteškoćama ako žele promijeniti dobavljača, iii. konkurenti ne mogu dovoljno ograničiti tržišnu snagu stranaka, iv. ograničena je konkurentnost među tehnologijama, v. kompenzacijska kupovna moć ne može spriječiti povećanje cijena i (vi) prepreke za ulazak su visoke. (a) Stranke su konkurenti koji su međusobno bliski. Ispitivanje Komisije pokazalo je da su u sektorima hidrauličnih upravljačkih jedinica, elektrohidrauličnih upravljačkih ventila i orbitalnih motora stranke bliski ili čak najbliži konkurenti. Kvantitativna ekonomska analiza pokazala je da se stranke na tim tržištima često natječu za iste poslovne prilike. Nadalje, ispitivanje tržišta potvrdilo je da konkurenti i korisnici smatraju da su proizvodi koje nude te stranke uglavnom slični i međusobno zamjenjivi. Postoje i čimbenici prema kojima se Danfoss i Eaton razlikuju od ostalih sudionika na tržištu, primjerice njihov široki asortiman i kvaliteta njihovih proizvoda, čime se također podupire zaključak da je riječ o konkurentima koji su međusobno bliski. (b) Korisnici su suočeni s velikim poteškoćama ako žele promijeniti dobavljača. Postoje tehnička i praktična ograničenja za promjenu dobavljača, posebno u fazi proizvodnje strojeva. Osim toga, proizvođači originalne opreme obično imaju samo jednog homologiranog dobavljača za svaku komponentu određenog stroja koji je u fazi proizvodnje. Ponekad postoje i poteškoće pri promjeni dobavljača u fazi projektiranja stroja zbog troškovnih čimbenika ili vremena koji su potrebi za homologaciju. Zbog toga proizvođači originalne opreme često za nove strojeve upotrebljavaju hidraulične upravljačke jedinice, elektrohidraulične upravljačke ventile ili orbitalne motore koji su već homologirani za druge strojeve. (c) Konkurenti ne mogu dovoljno ograničiti tržišnu snagu stranaka. Sva tri tržišta imaju vrlo mali broj konkurenata koji doista mogu parirati strankama. Prema ispitivanju tržišta, postojeći konkurenti vjerojatno neće moći dovoljno ograničiti subjekt nastao koncentracijom nakon transakcije zbog i. svojeg ograničenog tržišnog udjela i ii. razlika u ponudi stranaka i konkurenata, npr. u asortimanu ili kvaliteti proizvodâ. Te razlike među proizvodima upućuju na zaključak da, ako subjekt nastao koncentracijom poveća cijene, konkurencija neće moći osporiti ukupnu potražnju. (d) Ograničena je konkurentnost među tehnologijama. Kad je riječ o alternativnim tehnologijama (za hidraulične upravljačke jedinice to su električna ili elektrohidraulična rješenja za upravljanje, za elektrohidraulične upravljačke ventile posebno rješenje za upravljanje koje je razvio poduzetnik Ognibene, a za orbitalne motore električni motori i klipni motori s bregastom vratilom), pritisak konkurencije na stranke ograničen je, prvenstveno zato što i. proizvođači originalne opreme nisu voljni prijeći na drugu tehnologiju ili im je taj prelazak otežan i/ili ii. konkurentnost s drugim tehnologijama odnosi se samo na ograničeni dio tržišta. (e) Kompenzacijska kupovna moć ne može spriječiti povećanje cijena. Mali i srednji proizvođači originalne opreme obično kupuju hidraulične upravljačke jedinice, elektrohidraulične upravljačke ventile i orbitalne motore preko distributera. Čini se da ni ti proizvođači originalne opreme ni distributeri nemaju dovoljnu kompenzacijsku kupovnu moć da spriječe povećanje cijena. Veći proizvođači originalne opreme, koji kupuju izravno od stranaka, donekle imaju relativno veću kupovnu moć. Međutim, poteškoće pri promjeni dobavljača, nedostatak alternativa koje doista mogu parirati strankama i činjenica da su stranke u prošlosti uspijevale podići cijene velikim proizvođačima originalne opreme upućuju na to da ni veliki proizvođači originalne opreme ne bi mogli spriječiti povećanje cijena. (f) Prepreke za ulazak su visoke. Ulazak na jedno od tržišta hidrauličnih upravljačkih jedinica, elektrohidrauličnih upravljačkih ventila ili orbitalnih motora je dugotrajan i vrlo zahtjevan zbog potrebnog znanja i iskustva, stručnog znanja, istraživanja i razvoja te postupaka certificiranja, validacije i testiranja proizvođača originalne opreme. Novim sudionicima na tržištu vrlo je teško ispuniti ostale zahtjeve u smislu ekonomije razmjera, opsega asortimana, sustava prodaje i podrške te ugleda. U skladu s tim, Komisija nije utvrdila da je nedavno bilo ulazaka na tržište (uključujući ulaske proizvođača sa sjedištima izvan EGP-a) ili da bi se to moglo očekivati.